《李辅之得邺南城注雨瓦筒以之支琴》
金朝·王庭筠

邺城城南青雀来，五楼突兀肩三台。
胡桃万瓦净如水，春阴不三生莓苔。
檐雨阑干三百尺，多年雨啮空阶石。
繁华已逐水东流，断甓时从耕者得。
可怜此君落君手，爱之不博连城璧。
锡花如雪错菱花，小字兴和犹可识。
晴窗拂拭支桐君，上下一般蛇蚹纹。
哀蝉遽止不成弄，千古雨声愁杀人。

作者简介：王庭筠（1151～1202）金代文学家、书画家。字子端，号黄华山主、黄华老人、黄华老子，别号雪溪。金代辽东人（今营口熊岳），米芾之甥。庭筠文名早著，金大定十六年（1176）进士，历官州县，仕至翰林修撰。文词渊雅，字画精美，《中州雅府》收其词作十六首，以幽峭绵渺见长。